<classify> Pluijm alisema mchezo huo ulikuwa mzuri na kwamba wachezaji wake walicheza vizuri na kutumia nafasi walizopata katika kuondoka na ushindi huo.Akizungumza na waandishi wa habari baada ya mchezo huo juzi, Pluijm alisema baada ya ushindi huo wanaangalia mbele na kujipanga katika mchezo ujao dhidi ya JKT Ruvu utakaochezwa kesho kwenye Uwanja wa Taifa.Ulikuwa ni mchezo mzuri kwetu ndio maana tumeshinda, tunaangalia mchezo ujao na kwenda kujipanga tena kwa ajili ya kushinda, alisema kocha huyo raia wa Uholanzi.Kocha huyo alisema changamoto kubwa ni kuhakikisha anaiandaa timu yake dhidi ya timu zinazojaza viungo wengi katikati kama ilivyokuwa Tanzania Prisons ambayo ilifanya hivyo.Alisema atafanya marekebisho lengo ni kuendeleza wimbi la ushindi kwa kila mchezo wao ujayo. Huo ni ushindi wa pili wa Yanga katika Ligi Kuu baada ya kuanza na ushindi wa mabao 2-0 dhidi ya Coastal Union ya Tanga kwenye uwanja huo mkuu wa Taifa.Kwa matokeo hayo, mabingwa hao watetezi wanaongoza ligi wakiwa na pointi sita sawa na timu nyingine nne, lakini vijana wa Jangwani wana wastani mzuri wa mabao ya kufunga na kufungwa. Kocha Mkuu wa Tanzania Prisons, Salum Mayanga alisema mchezo huo umekuwa mbaya kwake.Akizungumza kwa masikitiko, Mayanga ambaye ni Kocha Msaidizi wa zamani wa Taifa, Taifa Stars, alisema kipindi cha pili cha mchezo huo kilikuwa kizuri isipokuwa hawakuwa na bahati.Mayanga alisema wataenda kurekebisha mapungufu ili wachezaji wake wacheze kwa ubora wa hali ya juu. Mchezo huo ulikuwa ni wa pili kwa Tanzania Prisons kuupoteza baada ya kufungwa na Azam FC mabao 2-1 na sasa wanatarajia kucheza na Mbeya City kesho kwenye dimba la Sokoine jijini Mbeya.  <topic>: MICHEZO 